



RĪGAS VĒSTURISKĀ CENTRA SAGLABĀŠANAS UN ATTĪSTĪBAS PADOME

2025. gada 8. janvārī

Nacionālā kultūras mantojuma pārvalde (NKMP) Rīgā, Pils ielā 22 (sēde notiek klātienē un attālināti).

444. sēdes
PROTOKOLS

	Sēdē piedalās:
	Padomes locekļi (alfabēta kārtībā): A.Kušķis, A.Ancāne, A.Lapiņš, J.Asaris, P.Ratas, R.Liepiņš, V.Brūzis, D.Pētersone (attālināti).
U.Bratuškins
K.Zīverte

	Projektu pārstāvji:
Uldis Bērziņš - Kuģu iela 24
Ilmārs Briedis - Ģertrūdes iela b/n, 129, 131
Zane Reine - Ģertrūdes iela b/n, 129, 131
Reinis Liepiņš - Daugavas gāte




Sēdi vada: A.Lapiņš
Sēdi protokolē: D.Stuce
Sēdi atklāj: 14.00

	
1.
Padomes 444. sēdes darba kārtība



Padome apstiprina 444. sēdes darba kārtību.

	2.
Padomes 445. sēde



Padome vienojas 445. sēdi sasaukt 29. janvārī, aiznākamā sēde provizoriski plānota 12. februārī. 

3.
Par konferenču centra ēkas jaunbūvi un viesnīcas ēkas pārbūvi Rīgā, Kuģu ielā 24; 
Iesniedzējs: Nacionālā kultūras mantojuma pārvalde

A.Lapiņš lūdz NKMP pārstāvjus iepazīstināt Padomi ar jautājuma būtību.
A.Ancāne skaidro, ka NKMP saņēmuši ieceri saskaņošanai par konferenču centra jaunbūvi līdzās viesnīcai “Radisson Daugava”. No pilsētas panorāmas viedokļa šī ir būtiska lokācija, jaunbūvei ir jābūt iederīgam un kvalitatīvam potenciālajam pienesumam pilsētas ainavai. Pārvalde lūdz Padomes viedokli, vai paredzētā iecere ir iederīga kopējā kontekstā, aicina projekta pārstāvjus plašāk pastāstīt par ieceri. Piebilst, ka projekts ir iesniegts kā MBP - būvprojekts minimālā sastāvā.
U.Bērziņš iepazīstina sevi kā būvprojekta autoru, vēsta, ka būvprojekts sākts 2024. gada sākumā, vispirms konsultējoties pie Rīgas pilsētas arhitekta P.Ratas. Viena no versijām MBP iesniegta RD PAD, saņemti komentāri arī par būvniecības procesu. Sākotnēji konferenču centra jaunbūve iesniegta kā atsevišķs būvprojekts, taču pēc RD PAD uzstādījuma projekti ir apvienoti vienā, kopā ar viesnīcas rekonstrukciju un pārbūvi. Plānots pārbūvēt divus viesnīcas līmeņus, ieejas vestibilu, restorānu, uzbūvēt jaunu kāpņu telpu un piebūvi - konferenču centru. Galvenais projekta uzstādījums - esošā viesnīca ir novecojusi, telpas nepieciešams pielāgot mūsdienu prasībām. Šobrīd iekštelpas no ielas ir atdalītas ar spoguļstiklu, taču nākotnē 1. stāvs tiktu izveidots caurspīdīgs, tādejādi atvērts publikai, radot ielas telpu patīkamāku. Jauno ēkas daļu plānots veidot maksimāli vieglu, cenšoties pielietot arī dabīgos materiālus, lai interjers būtu cilvēkiem patīkams. Lai viesnīca turpinātu lietderīgi izmantot, tai ir vajadzīgas papildus funkcijas, tādēļ ir radusies iecere par šo konferenču centru. Uzskata, ka unikālā atrašanās vieta un ainava sniedz īpašas priekšrocības idejas realizācijai. Prezentē attēlus ar esošo situāciju, skaidro par kvartāla apbūves principiem un vēsturi, secina, ka attiecīgajā kvartālā ielu tīkls ir nemainīgs jau ļoti sen. Plānotā jaunbūve turpinās respektēt kvartāla struktūru un ielu tīklojumu. Ēka būs vizuāli labi uztverama no vairākiem Rīgai nozīmīgiem skatupunktiem - Vanšu tilta, Akmens tilta, krastmalas, Vecrīgas uc. Pauž vēlmi šo ļoti labi pamanāmo lokāciju izmantot maksimāli atbildīgi un veiksmīgi. Skatoties no krastmalas puses uz viesnīcu, vienā pusē piebūvēta jauna daudzdzīvokļu ēka Kuģu ielā 15, no otras puses rekonstruēta daudzdzīvokļu ēka Kuģu ielā 26, savukārt vēl tālāk atrodas ekspresīva ēka kuģu ielā 28, kas kopā ar viesnīcas ēku un paredzēto jaunbūvi veidotu apbūves siluetu un proporciju. Piebūvi vēlas veidot vienā augstumā ar blakus esošo ēku Kuģu ielā 26. Sākotnēji vēlējās jaunbūvi celt ar atkāpi no Trijādības ielas sarkanās līnijas, taču RD PAD ideju noraidīja, uzskatot, ka šādai atkāpei nav pamata, saņemta arī piezīme, ka būvapjoms ir pārāk liels. Veiktās izmaiņas saistītas ar mēģinājumu lielo būvapjomu sadalīt mazākās vienībās, kas apjomā būtu līdzvērtīgi netālu esošajām daudzdzīvokļu ēkām. Dalījums veikts jaunbūvi “aizbīdot” tuvāk Trijādības ielai, kā arī veidojot stiklotas kāpņu telpas un izmantojot dažādus materiālus fasāžu apdarē. Saglabāta koncepcija par vienotu galeriju pirmo divu stāvu līmeņos, kas sasaistītu jauno piebūvi ar esošo viesnīcu, tādejādi veidojot stilistiski vienotu ansambli. Prezentē ģenerālplānu. Skaidro, ka pie konferenču centra ieejas tiks veidots plašāks, daļēji ar balkonu nosegts priekšlaukums, lai cilvēkiem ir kur pulcēties pirms konferenču centra apmeklējuma. Braucot ar auto, ēkai piekļūst no Trijādības ielas puses, savukārt pret Kuģu ielu un Daugavu vērstā fasāde paliek reprezentabla. Turpina, ka jaunais būvapjoms realizēts vienkāršā veidā - 1. līmenī ieejas vestibils vairāku līmeņu augstumā un autostāvvieta, otrajā ieejas vestibila turpinājums un autostāvvietas telpa, ko vajadzības gadījumā var izmantot arī izstādēm, tajā iespējams uzturēt nepieciešamo mikroklimatu, kas izskaidro paaugstinājumu. Ēkas trešajā līmenī paredzēta konferenču zāle ar vestibilu un terasi, no kuras var baudīt ainavu. Terase plānota 7m augstumā no ielas līmeņa, līdz ar ko satiksme netraucēs uztvert panorāmu. Prezentē stāvu plānus. Konferenču zāli iespējams sadalīt 12 mazākās telpās. Lielais kāpņu telpu skaits nodrošina cilvēku evakuāciju, kopējais apmeklētāju skaits paredzēts ap 3 000. Prezentē ēkas griezumu. Lielākais projekta izaicinājums no pilsētbūvnieciskā aspekta - būvapjoms ir ļoti liels, pēc tipoloģijas konferenču zāle ir svešs elements dzīvojamā un viesnīcu tipa apbūvē. Pauž apņemšanos veidot jauno būvapjomu maksimāli vieglu, caurspīdīgu, aicinošu. Sākotnējā ideja iekļāvusi konferenču nama augšējā, pret Vecrīgu vērstajā daļā izvietot ekrānu, kur būtu iespējams translēt reklāmas, kā arī to pielietot svētku noformējumam - vieta ir labi redzama no krastmalas, cer, ka varētu vienoties ar pilsētu un/vai valsti, ka ekrāns tiktu izmantots valstij un pašvaldībai svarīgos svētkos.
A.Lapiņš pateicas par stāstījumu, lūdz klātesošos uzdot jautājumus. Vaicā par vestibiliem priekšā esošajiem lokveida papildinājumiem, vai tā ir daļa no sākotnējās ieceres, vai tie tiks saglabāti?
U.Bērziņš atbild, ka tiktu saglabāta plāna ārsienas vieta, pārsedzot to ar vienotu jumtu, nomainot ēkas fasādes materiālu. Objektam noteikts kultūrvēsturiskās vērtības līmenis - ēka ar nelielu kultūrvēsturisko vērtību. Galvenā vērtība - interesantā būvapjoma artikulācija. Uzskata, ka pati ēka neatbilst mūsdienu prasībām, vēlas mainīt būvapjomu, jo mainot tikai fasādes apdari un iestiklojumu, rezultāts būtu samocīts. Augšējo stāvu numuriņu plānojums ir joprojām aktuāls, savukārt prasības pret vestibila, restorānu un atsevišķu citu telpu iekārtojumu ir mainījušās.
V.Brūzis vaicā, vai ir panorāmas vizualizācija, no krasta otras puses, Vecrīgas, uz ko U.Bērziņš atbild, ka šādas vizualizācijas nav. Uzdod jautājumu, cik gara ir horizontālā nojume priekšpusē, U.Bērziņš atbild, ka aptuveni 200m. V.Brūzis vaicā, vai ir padomāts par stūra akcenta iespējamību. 
U.Bērziņš skaidro, ka šādas diskusijas ir bijušas, bet, izņemot ēku Trijādības ielā 2A, pārējās jaunās ēkas tuvējā apbūvē ir bez šādiem akcentiem. Uzskata, ka vadoties pēc tipoloģijas, šāds akcents būtu mākslīgi veidots un nepamatots.
P.Ratas jautā, vai konferenču centra augšējās daļas apjomā bija plānots LED ekrāns, vaicā, vai ir alternatīva melnajam matricas segumam.
U.Bērziņš atbild, ka pagaidām tik tālu projektā vēl nav tikts, vispirms vēlas uzzināt pilsētas viedokli, vai šāds ekrāns ir iespējams. Sākotnēji augšējā daļa bija plānota gaišā tonī, uz kuras fona ekrāns izcēlās, it īpaši dienas laikā, kad tas būtu izslēgts. Šobrīd ideja ir par vienmērīgu fasādes pāreju, ko iespējams panākt ar melnu fonu, iespējams, ekrānu integrējot ar LED gaismām, lai izvairītos no uzliktas “gleznas efekta”. Gaida no Rīgas domes precizējumus, vai konkrētajā vietā būvnoteikumi pieļauj šāda ekrāna esamību, jo patlaban nav maksimālā izmēra ierobežojumu. 
P.Ratas iesaka ņemt vērā, ka melna matrica dienas laikā var izskatīties nepievilcīga, nepieciešams izsvērt, pārdomāt materiāla pielietojumu. Piebilst, ka var izmantot zemas izšķirtspējas, arhitektūrā integrētu LED ekrānu, lai tas no distances būtu labāk nolasāms.  
U.Bērziņš piekrīt - zemas izšķirtspējas, “izkaisīts” ekrāns ir ticis izskatīts kā opcija, pagarinot arī ekrāna laukumu, lai tas vienmērīgi noklātu fasādes augšējo daļu, veidojot fonu attēlam.
P.Ratas aicina pārdomāt Kuģu ielas un Trijādības ielas krustojuma ēkas stūra konfigurācijas risinājumu kurš, viņaprāt, patlaban ir neveikls. Siluets, jo īpaši aplūkots no lielāka attāluma, ir ļoti būtisks, iesaka meklēt visatbilstošāko formu un līniju. Patlaban stūris šķiet pārlieku lauzīts, iesaka to veidot nobeigtāku, ģeometriskāku.
U.Bērziņš atbild, ka nav meklēta konkrēta forma, doma - noapaļojot stūri tas kļūst mazāk agresīvs pret pilsētvidi. Ar stūra akcentu ēka vēl vairāk dominē, palielina savu izmēru un veido būvapjomu vēl lielāku. Uzskata, ka mērķis ir nepārspīlēt ar ēkas uztveramo būvapjomu. Paskaidro, ka stūra risinājuma formu noteikusi Trijādības ielas sarkanā līnija, kurai ir nošķelts stūris.
R.Liepiņš atsaucas uz RD PAD sniegto padomu, lūdz izskaidrot RD PAD viedokli par šo projektu, ņemot vērā lokācijas nozīmīgumu.
P.Ratas min, ka sniegtie padomi bijuši drīzāk formāli, fokusējoties uz būvlaidi, prāto, vai “vairāk sekot noteikumiem, vai acīm”. 
U.Bērziņš skaidro, ka sākotnēji pret Trijādības ielu projektēta 3m plata zona, kurā tikusi paredzēta arī aleja.
R.Liepiņš lūdz parādīt sākotnējo versiju.
U.Bērziņš rāda attēlus ar iepriekšējo ieceri, skaidro, ka sākotnēji konferenču centra apjomu bija plānots piebloķēt pie viesnīcas būvapjoma, izmantojot līdzīgu materiālu fasādes risinājumā.
U.Bratuškins iesaka no makromēroga skata labāk pārslēgties uz mikromērogu. Vaicā, vai telpiskais saturs no Trijādības ielas ir atbalstīts ar atbilstošu publiskā satura piepildījumu, uzdod jautājumu par arhitektūru no otras puses, Hugo Celmiņa ielas frontē, kur apjoms pieslēdzas dzīvojamajai apbūvei. Uzdod jautājumu, kādi būs iedzīvotāju un ielas telpas ieguvumi īstenojot šo projektu.
U.Bērziņš atbild, ka aizmugures ielas telpu Hugo Celmiņa ielā projekts tieši neietekmē - dzīvojamajai apbūvei priekšā ir koki, plānots saglabāt tos kokus, kas veido zaļo barjeru. Fasāde pielāgota funkcijai, piegādes zonai. Fasādē pirmajos līmeņos autostāvvietai paredzēts priekšā metāla režģis, kas nodrošina caurspīdīgumu un ļautu ielūkoties ēkā.
A.Kušķis turpina situācijas izklāstu - kad fasāde bija atbīdīta 3m no sarkanās līnijas, tad bija iespējams veidot apstādījumus, bet jāņem vērā potenciālās ietekmes un apbūves noteikumi - ja pie publiskās ārtelpas robežas ir daudzstāvu auto novietne un fasāde ir pietuvināta sarkanajai līnijai, tur ir jāizvieto publiskās izmantošanas telpas 1. un 2. stāva līmenī, par ko RD PAD netika diskutēts. 
U.Bērziņš precizē, ka garenajā fasādes daļā paredzētas velonovietnes, atdalītas no ārtelpas ar metāla režģi.
A.Kušķis norāda, ka šāds pielietojums neatbilst noteikumiem, bet izsaka pieņēmumu, ka tik apjomīgam objektam var būt problemātiski nodrošināt publiskas pieejamības telpas no visu fasāžu pusēm.
R.Liepiņš vaicā, vai ir iespējams funkcionāli nodrošināt, ka ēka ir šaurāka. Pirmā stāva publiskās pieejamības telpas arī redz kā aktuālu jautājumu.
U.Bērziņš, atsaucoties uz jaunāko versiju skaidro, ka jaunbūve, atšķirībā no pirmās versijas, ir novietota ar atkāpi un saslēdzās ar torni viesnīcas apjomā. 
A.Lapiņš uzdod jautājumu, vai ekrāns ir attīstītāju iniciatīva.
U.Bērziņš atbild apstiprinoši, ka ekrānu uzskata par labu reklāmu konferenču centra pasākumiem un viesnīcai. Attīstītāji ir gatavi piedāvāt ekrānu izmantot arī valstij un pašvaldībai. 
A.Lapiņš atgriežas pie jautājuma par sarkano līniju ievērošanu, min, ka teorētiski ir iespējamas sarkano līniju korekcijas, jo zaļās zonas izveide attiecīgajā gadījumā būtu vēlama.
P.Ratas iestarpina, ka, pārskatot sarkano līniju korekcijas, būtiski ir ņemt vērā apkārtējās vides kontekstu. Viņš pievērš uzmanību perimetrālās apbūves raksturiezīmēm un pauž pārdomas par to, vai vienmēr ilgtermiņā ir lietderīga striktu noteikumu ievērošana, īpaši situācijās, kad tiek vērtēta projekta iederība pilsētas ainavā.
A.Kušķis norāda, ka sarkano līniju novietojums bieži vien balstās uz vēsturiskajiem pilsētas plānojumiem, un uzsver, ka ir vietas, kurās būvlaižu izvietojums nav īpaši veiksmīgs. Viņš min, ka arī Kuģu ielā sastopamas ēkas, kuru siluets ataino būvlaides virzienu, taču nav precīzi tām piesaistītas vai kopējošas.
A.Lapiņš atzīmē, ka plānā iezīmētas vairāku zemes gabalu robežas, vaicā vai tie ir visi apvienoti, uz ko U.Bērziņš atbild apstiprinoši. Lūdz klātesošos izteikt viedokļus.
A.Ancāne aicina pārdomāt to, kas ir prioritāte - sarkano līniju ievērošana burtiskā nozīmē, vai potenciālais ieguvums Rīgas panorāmai svarīgā vietā. Ja ēka novietota ar atkāpi no sarkanās līnijas, tā veido tīru, lakonisku un skaidri redzamu ģeometrisku formu. Uzskata, ka šis ir ainaviski lielāks ieguvums, jo ietekmē kopējo ideju un skatu - labi, ka parādās pludlīnija, kas apjomu padara viengabalaināku, ir skaidra arhitektūras ideja. Tumšo virsbūvi redz kā  kontrastējošu, mudina meklēt risinājumu kontrasta mīkstināšanai. Uzsver ēkas silueta nozīmi - kā to padarīt tīrāku, baudāmāku.
P.Ratas lūdz pārrunu veidā atrast risinājumu. Atgriežas pie stūra risinājuma lauzītās līnijas, kas ir nesimetriska un šaurā kontekstā būtu pieļaujama, bet uzsver, ka ainaviski ir nepieciešama formas tīrība.
V.Brūzis norāda, ka ir sarežģīti objektīvi izvērtēt piedāvāto risinājumu, ja nav pieejama vizualizācija no Daugavas pretējā krasta skatu punkta. Viņš uzsver, ka apbūves noteikumi pieļauj dažādus arhitektoniskus risinājumus, piemēram, pārkares un erkerus, un izsaka pieļāvumu, ka šie elementi varētu tikt izmantoti, lai risinātu konstatētās problēmas. Atsaucoties uz RD PAD piezīmi par fasādes monotono garumu, viņš vaicā par horizontālās līnijas kopējo garumu 200 metru apjomā. Kā problemātisku piemēru min viesnīcu “Latvija”, kuras Brīvības ielas fasāde ir veidota kā gara, stiklota plakne, kas ir nepievilcīga un vienmuļa garāmgājējiem.
U.Bērziņš skaidro, ka ēkai ir vienota jumta līnija, taču ielas līmenī fasādē ir iekļautas “kabatas” un iedziļinājumi viesnīcas vestibilā, lai padarītu ēku pieejamāku un vizuāli daudzveidīgāku. Viņš uzsver caurspīdīguma nozīmi arhitektūrā, kas veicina atvērtības un pieejamības sajūtu. Norāda, ka koki un apzaļumošanas elementi padarītu pieeju ēkai patīkamāku un aicinošāku. Lai gan otrā stāva līnija ir gara, tā kalpo par elementu, kas vieno ēkas kopumā, radot kārtības un harmonijas iespaidu.
V.Brūzis prāto, vai ir nepieciešams vienot ēkas kopumā, iespējams, spoguļstikla plēves noņemšana problēmu atrisinātu.
P.Ratas uzsver, ka garu, konstantu līniju nepieciešams papildināt ar arhitektoniskiem elementiem, kas rada vizuālu variāciju un daudzveidību. Kā pozitīvu piemēru viņš min Dailes teātri, kura pārkare un detalizētā artikulācija padara ēku vizuāli interesantu. Viņaprāt, arhitektūrā jābūt “poēzijai” — elementiem, kas organiski veidojas ap galveno līniju, piemēram, kāpnes, dārzs vai pat ūdenskritums. Tā kā šeit ir runa par viesnīcu, viņš uzsver, ka arhitektūrai jāspēj radīt arī drāmu. Konstantajai līnijai būtu jāpiešķir dinamika un kontrasts, padarot ēku vizuāli saistošāku un ieeju — ne tik vienkāršu un paredzamu. Viņš norāda, ka kāpnes ne tikai atrisinātu ugunsdzēsības prasības, bet arī radītu spēcīgāku emocionālo saikni ar zemi un piešķirtu ēkai dinamiku.
R.Liepiņš piekrīt, ka, lai izvērtētu ēkas iederību kopējā ainavā, būtiski pietrūkst vizualizācijas no Daugavas pretējā krasta. Viņš uzskata, ka ēkas dalījums Kuģu ielā 26 nav veiksmīgs un negatīvi ietekmē pilsētas panorāmu, savukārt apaļā ēka raisa pozitīvas emocijas un sniedz telpā izteiktu arhitektūras klātbūtni. Viņš izceļ arī ēkas Kuģu ielā 11 vertikālo akcentu kā izcilu papildinājumu ainavai, kā arī atzīmē Latvijas Nacionālās bibliotēkas ekspresīvo apjomu kā nozīmīgu ieguldījumu Rīgas pilsēttelpā. Viņaprāt, projekta autoriem ir sarežģīts uzdevums — kā veiksmīgi papildināt to, kas jau ir vizuāli piesātināts. Viņš uzskata, ka piedāvātie divi torņi, kuri veido vertikālu akcentu, ir veiksmīgi risinājumi. Tiek uzteikts arī funkcionāli pārdomātais apjoma risinājums, īpaši terases iekļaušana, kas varētu veicināt sabiedrisku aktivitāšu norisi. Kā būtisku jautājumu viņš izvirza nepieciešamību izvērtēt, vai vieta izskatītos sliktāk bez jaunbūves, nekā ar to — jāraugās uz iespēju vizuāli uzlabot Rīgas panorāmu. Pozitīvs piemērs būtu atkāpe no sarkanās līnijas, papildinot to ar koku stādījumiem. Attiecībā uz ekrāna izvietošanu viņš norāda, ka tas ir ļoti sarežģīts jautājums — personīgi neatbalsta šāda risinājuma ieviešanu, tomēr atzīst, ka tā ir gaumes lieta. Viesnīcas reklāmas izvietojums iepretim Vecrīgai viņam šķiet negodprātīgs attiecībā pret apkārtējo pilsēttelpu. Runājot par garo fasādi, viņš piekrīt, ka caurspīdīga fasāde, kas ļauj redzēt ēkas iekšējo “dzīvību”, var būt pozitīva, taču šāda horizontāla līnija jāvērtē plašākā kontekstā ar visu kreisā Daugavas krasta apbūvi iepretim Vecrīgai. Viņš norāda, ka jaunbūve būtu vienīgā ēka ielas frontē, kas masīvajā apjomā neievērotu rastra dalījumu. Lai arī kontrasts ar apkārtējām ēkām var būt apzināts arhitektonisks paņēmiens, viņš pauž, ka šobrīd nav iespējams izteikt pārliecinošu gandarījumu par topošo ēku tās pašreizējā izstrādes stadijā.
A.Lapiņš analizē ēkas iederību apkārtējā vidē un uzsver, ka šis aspekts vēl nav pilnvērtīgi sasniegts. Viņš pievērš uzmanību LED ekrāna problemātikai, īpaši izceļot gaismas piesārņojuma riskus, un atsaucas uz Samsung reklāmu pie Citadeles kā piemēru vizuāli traucējošam risinājumam. Viņš norāda, ka Daugavas ūdens virsmas atstarojošais efekts dubultos ekrāna attēlu, kas var būt būtiski traucējošs apkārtējās apbūves siluetam. Viņaprāt, koku aleja Trijādības ielas konfigurācijā varētu kalpot kā veiksmīgs arhitektonisks risinājums, kas palīdzētu līdzsvarot ēkas apjomu un atrisinātu jautājumu par atkāpi no sarkanās līnijas. Viņš aicina RD PAD apsvērt iespēju atļaut ēkas atbīdīšanu no sarkanās līnijas. Kā trešo būtisko aspektu viņš min viesnīcas ieejas risinājumu — šobrīd tā vizuāli “pazūd” ēkas apjomā un nav pietiekami uzsvērta, lai būtu ievērojama no lielākas distances.
U.Bērziņš skaidro, ka ja paredzams liels apmeklētāju skaits, tad galvenā ieeja būtu no ēkas stūra, savukārt viss priekšlaukums kalpotu kā pulcēšanās zona un tiktu atvērtas vairākas durvis netraucētai apmeklētāju plūsmai.
P.Ratas neuzskata 200m līniju par problēmu, ir nepieciešama artikulācija. Piekrīt, ka ieejai jābūt nolasāmai.
J.Asaris pauž viedokli, ka sākotnējais priekšlikums, kas tika skatīts RD PAD, bijis veiksmīgāks — īpaši attiecībā uz noapaļotā stūra arhitektonisko risinājumu. Tā kā jautājumu izskatīšanai iesniegusi NKMP, viņaprāt nepieciešams balsojums. Kā pagaidu risinājumu viņš min autoru piedāvājumu papildināt projektu, pievienojot vizualizācijas no Daugavas pretējā krasta, kā arī izvērtējot, kā iespējams juridiski un arhitektoniski atrisināt būvlaides jautājumu. Viņš uzsver, ka LED ekrāna izvietošanu varētu pieļaut vienīgi gadījumā, ja tas kalpotu valsts nozīmes pasākumiem, nevis politiskiem mērķiem — īpaši ne pirms vēlēšanām. Lai nodrošinātu projekta virzību, viņš ierosina iesniegt papildu materiālus.
A.Kušķis uzsver, ka stingrs RVC SAP lēmums var ietekmēt projekta tālāko virzību RD PAD. Viņš pauž uzskatu, ka jaunbūve ir svešāda esošās ēkas atjaunotajā arhitektūrā, neveidojot ar to organiski saskanīgu koptēlu. Viņš atgriežas pie fasāžu perforācijas un artikulācijas jautājuma, norādot, ka, noņemot izvirzīto, augšējo daļu un nolīdzinot nojumi, tiek zaudēta viesnīcas vidējā daļas izteiksmība. Ja tiek saglabāta kontūra zemes līmenī, bet ēkas augšdaļā veidojas vienkāršota taisna līnija, viņš to neuzskata par arhitektoniski veiksmīgu risinājumu.
U.Bratuškins akcentē bažas par Trijādības ielas un Hugo Celmiņa ielas telpas tēlu un sabiedrisko raksturu, ciktāl tas ir iespējams projekta ietvaros, viņaprāt jāaplūko arī ēkas pārējo fasāžu iederība ielas ainavā.
A.Lapiņš jautā autoriem par izvēli tālākajā procesa virzībā.
U.Bērziņš saprot, ka ir precizējami aspekti. Ja saņem starplēmumu, tad ir gatavi precizēt, izstrādāt svarīgākos punktus. 
M.Levina iestarpina, ka ar tik daudzām pretrunām projektu patlaban nevar saskaņot. Vaicā, vai iesniedzējs var pats atsaukt projektu, lai nav noraidījums, pēc protokola saņemšanas var sniegt jauno risinājumu un apspriesties ar RD PAD.
A.Ancāne piebilst, ka ja balsojums nav labvēlīgs, tad tas ir saistošs kā institūcijai un projekts ir jānoraida. Var pagarināt izskatīšanas termiņu, bet nepietiktu tikai ar vizualizācijas iesniegšanu, jo ir citi sēdē izskanējuši, nozīmīgi punkti. Iesaka projektu atsaukt, lai tas nav jānoraida.
A.Lapiņš vaicā, vai projekta autori ir pagaidām gatavi projektu atsaukt.
P.Ratas uzsver, ka ja RD PAD un NKMP nonāk pretrunā, tad RVC SAP var palīdzēt atrast kompromisu. A.Lapiņš piekrīt, ka RVC SAP ir mediators starp abām institūcijām.
R.Liepiņš vaicā, kāds ir projekta mākslinieciski emocionālais vēstījums.
U.Bērziņš kā galveno iecerētās ēkas arhitektonisko vēstījumu izceļ tās atvērtību — mērķis ir radīt vidi, kurā apmeklētājs redz, kas notiek ēkā, un tiek aicināts tajā ienākt. Viņš uzsver, ka caurspīdīga, gaiša un diennakts tumšajā laikā izgaismota fasāde veicinātu interesi un pievilcību. Vienlaikus no ēkas iekšpuses būtu iespējams vērot Vecrīgas panorāmu un Rīgas vēsturiskā centra siluetu, tādējādi radot savstarpēju vizuālu dialogu starp ēku un pilsētvidi.
U.Bratuškins šo uzskata par pievilcīgu aspektu - gaismas saspēli pilsētas panorāmas kontekstā, aicina spēlēties ar izgaismojumu, bet skeptiski raugās uz LED ekrāna izvietojumu.
A.Ancāne uzsver, ka šī ir lokācija ar fantastiskām iespējām, pauž cerību par pozitīvu tālāko virzību un attīstību.
Padome balso par lēmumu - lēmums pagaidām tiek atcelts.






4.
Par zemes gabalu apvienošanu un būvniecības ieceri Rīgā, Ģertrūdes ielā b/n, 129 un 131;
Iesniedzējs: SIA “AB ARHO”

Jautājums izskatīts kā konsultatīvs, balsojums netiek veikts.

A.Lapiņš lūdz projekta pārstāvjus prezentēt jautājumu.

I.Briedis pauž, ka projekta iecere skar vairākus zemes gabalus. Plānots apvienot zemes gabalus, patlaban b/n. Vēsturiski bijuši 2 zemes gabali. 1880., 1903. g. kartēs nav mainījušies vai dalīti. Laikam ejot, sadalīts 2 daļās, vienam piekļuve no Ģertrūdes ielas puses, otram - no pagalma. Jauktas centra apbūves teritorija. Plānojot būvēt tuneli zem dzelzceļa, 2m dziļumā šajos 2 zemes gabalos ietiecas sarkanās līnijas. 1988. g. izveidots projekts paneļu ēku jaunbūvēm. Līdz 2. stāvam uzbūvēta ēka, bet nepabeigta, 2000. gados nepabeigtā būve tika nojaukta. Daudzi zemes gabali apkārt mainījuši savas formas un robežas. Nelielo zemes gabalu izdotos apvienot, jautājums ir par diviem pārējiem, vēlams būtu apvienot visus. Zemes gabals ar apgrūtinājumiem - saistīti ar kaimiņos esošo zemes gabalu apbūvi. Aktuāls jautājums ir autostāvvietu izvietojums, kuru visērtāk var risināt, apvienojot zemes gabalus, kas nozīmē, ka autostāvvietas varētu novietot iekšpagalmā vai pazemē. Jaunbūve piebloķētos ēkai Ģertrūdes ielā 133, kas arī pieder īpašniekam un šobrīd tiek atjaunota. Nākotnē plānots teritoriju kompleksi apbūvēt, taču šis [Ģertrūdes iela 133?] paliks kā atsevišķs zemes gabals ar atsevišķu apbūvi. Vizualizācijās norāda ēkas, kas tiks savstarpēji saslēgtas [skats no putna lidojuma]. Ja autostāvvieta būs pazemē, tad iekšējais pagalms tiks atvērts publikai un kalpos kā rekreācijas zona. Pirmie stāvi paredzēti komerciālajām telpām - veikaliem, restorāniem. No putna lidojuma raugoties, apbūve nav viendabīga, kas sniegtu konkrētu ievirzi, saskatāmi dažādi raksturi vienuviet. Pieslēgt brandmūrim.
Pie ēkas Ģertrūdes ielā 133 (kultūrvēsturiski vērtīga ēka) plānots  apjomu veidot par vienu stāvu augstāku, bet pie Ģertrūdes ielas 127 nedaudz zemāku (šai ēkai nav noteikta kultūrvēsturiskās vērtības līmenis) [iespējamās apbūves vizualizācijas]. Jaunbūves fasādē vēlas izmantot tāda paša ķieģeļu mūrējuma akcentus, kā blakus ēkai 133, tādejādi veidojot atsauci. Galveno uzsvaru veido uz fasāžu vizuālajām atšķirībām, kas apzīmē vēsturisko zemes gabalu dalījumu.

A.Ancāne lūdz vēlreiz demonstrēt fasāžu vizualizācijas.

R.Liepiņš atbalstītu šajā situācijā zemes gabalu apvienošanu, ar noteikumu, ka ēkas fasādēs ir dalījums, kas saglabā atsauci uz vēsturisko apbūvi un dalījumu, jo iecerētais būvapjoms ir visai liels. Uzsver, ka vēsturisko zemju robežas pilsētvidē veido Rīgai atbilstošu vides mērogu. Vizuāli, pēc sajūtām, jārada iespaids par divām atsevišķām ēkām, kas, viņaprāt, ir paveicams. Sākotnēji zemes gabals Ģertrūdes ielā 129 bijis apvienots ar ēku šobrīd atsevišķā zemes gabalā, pagalmā.

A.Lapiņš vaicā, kādēļ zemes gabalus nepieciešams apvienot, vai vēsturiski tie ir bijuši sadalīti, uz ko I.Briedis sniedz apstiprinošu atbildi. Kādreiz uz zemes gabaliem esošās divstāvu ēkas tikušas nojauktas jau padomju laikos, bet zemes gabals Ģertrūdes ielā 129 kādreiz ir bijis apvienots tālāk esošo zemes gabalu (01000320104), uz kura ir piecstāvu īres nams. Pauž, ka viens no iemesliem zemes gabalu apvienošanai ir autostāvvietu novietojums, lai tās neaizņemtu par daudz vietas, kā arī plašākas iebrauktuves veidošana, kas būtu pieejama arī ugunsdzēsības transportam. Sadalīšana arī ļautu saglabāt esošos kokus un līdz ar to zaļu, publiski pieejamu vidi. Ar brandmūri un saslēdzot ar ieplānoto ēku Ģertrūdes ielas 133 pagalmā.

A.Kušķis vaicā, kad notikusi zemes gabala Ģertrūdes 129 sadalīšana, I.Briedis uzskata, ka tas, visticamākais, noticis 1990. gadu sākumā.

P.Ratas akcentē sarkano līniju, kas ietiecas zemes gabalā. Kādreiz Ģertrūdes ielas šajā posmā bijis plāns veidot tuneli ar trolejbusu satiksmi, taču tas nav realizējies, tādēļ iesaka iztaisnot sarkano līniju un, līdz ar to, būvlaidi.

R.Liepiņš nepiekrīt, uzskata, ka apbūves atkāpe no ielas līnijas ir pievilcīga.

A.Kušķis skaidro, ka tunelis ir paredzēts tikai gājējiem un velobraucējiem, līdz ar ko sarkano līniju var iztaisnot. Iezīmēta otra līnija - pārkare - no 3. stāva uz augšu ir jāievēro vēsturiskā apbūves līnija, atkāpa ir tikai pirmo divu stāvu līmenī.

I.Briedis piekrīt un norāda, ka 1. stāvā, kurš ir augsts, pārrāvums, lai var piekļūt ugunsdzēsēju transports, pārējos stāvos apjoms izlīdzinās.

V.Brūzis piebilst, ka ēkas apjomu varētu attaisnot netālu ieplānotā jaunbūve Ģertrūdes ielā 125, kurai arī ir palielināts apjoms.

I.Briedis atbild, ka par šo projektu ir dzirdējis un izsaka minējumu, ka arī blakus esošās ēkas Ģertrūdes ielā 127 vietā nākotnē varētu būt apjomīgāka būve. Papildina, ka pagalma apbūvē konkrētajā situācijā nav daudz ierobežojumu būvapjoma augstumam, jo blakus esošās ēkas ir līdzīga apjoma.

A.Lapiņš lūdz izteikt viedokļus atgādinot, ka jautājums ir konsultatīvs.

R.Liepiņš apvienojumu atbalsta, ja tiek saglabāts strukturālais plānojuma princips ar iebrauktuvi un ēkas vizuālais dalījums, kā arī zaļā zona. Iesaka starp kokiem veidot iebrauktuvi, lai apzaļumojums netiktu skarts.

V.Brūzis atbalsta piedāvāto risinājumu.

A.Kušķis vēlas oponēt - kaut arī formāli fasāžu dalījums veido atsauci uz vēsturiskajiem zemesgabaliem, ēku patlaban piedāvātais apjoms ir par masīvu. Ja būtu priekšlikums, kas ievēro ne tikai vēsturisko dalījumu, bet arī būvapjomu, tas būtu atbalstāms, bet vēlas, lai tas harmoniski iezīmētu vēsturisko struktūru un būtu vieglāks. Atgādina, ka Ģertrūdes iela šajā posmā nav plata un jāņem vērā arī saglabājamā vēsturiskā, vērtīgā apbūve, lūdz uzzināt kultūrvēsturiskās vērtības līmeni ēkai Ģertrūdes ielā 127.

I.Briedis skaidro, ka vispirms būvprojekts ir jāizstrādā vienīgi minimālajā sastāvā, detalizācija sekos un piedāvāta ir vīzija, fokusējoties uz plānojumu. 

A.Kušķis, atgriežoties pie autostāvvietu jautājuma norāda, ka pilsētbūvniecības pieminekļa teritorijā nav obligāti jānodrošina autostāvvietas, vai arī to var darīt līdz 35% nepieciešamo auto.

A.Lapiņš lūdz izteikt viedokļus.

U.Bratuškins kopumā atzinīgi vērtē priekšlikumu, taču aicina būt piesardzīgiem sniedzot atļauju apvienot zemes gabalus, jo pastāv risks, ka nākotnē var uzrasties jauns investors, kurš piedāvātu liela apjoma, problemātisku būvi, maksimāli izmantojot visu pieejamo platību. Jābūt lielai skaidrībai par projekta koncepciju, kas attaisnotu zemes gabalu apvienošanu.

R.Liepiņš aicina raudzīties uz projekta apbūves struktūru un uzskata, ka ieguvums no zemes gabalu apvienošanas būtu pieeja zemes gabala iekšpusē.

V.Brūzis akcentē, ka likumdošana atļauj apvienošanu, tam nav saistības ar priekšlikumu.

A.Lapiņš norāda, ka likumdošana pieļauj šādu risinājumu, taču jāpatur prātā risks par apbūves rakstura izmaiņām nākotnē.

Īpašnieks: neplāno zemes gabalus pārdot vai piesaistīt citus investorus, bet gan apņemas realizēt arhitekta vīziju, sekojot institūciju norādēm. Civilajai aizsardzībai plāno pagrabā izveidot bunkuru/patvertni, ko iespējams realizēt vienīgi apvienojot zemes gabalus. Vēlas, lai pagalms ir labiekārtots, apzaļumots un pieejams apmeklētājiem. 

Z.Reine lūdz, lai RVC SAP ņem vērā viņu gatavību saglabāt vizuāli vēsturisko zemes gabalu dalījumu, turpinot pilsētas apbūves ritmu, kas ir galvenais projektā iesaistīto arhitektu un dizaineru vadmotīvs, īpašu uzmanību pievēršot fasādēm ielas ainavā un apkaimes vēsturei. Projekta nosaukums: “Ģertrūdes Avoti”. Apņemas arī pagalma fasādēs saglabāt dalījumu, ieviešot avotu vietzīmes raksturu un atsauci uz avotiem, piemēram, pagalmā izveidojot strūklaku. Ar šo projektu plāno iesaistīties civilās aizsardzības infrastruktūras veidošanā.

A.Ancāne uzskata, ka attīstītāju atbildīgā attieksme un vēlme saglabāt vides raksturu ir simpātiska, ir veikta rūpīga vēsturiskā izpēte. Bijuši arī citi piedāvātie apbūves vīzijas varianti, taču šo piedāvājumu  uzskata par arhitektoniski viengabalaināko. Atgādina, ka šis projekts ietekmēs arī apkārtējās apkaimes attīstību, kurai nepieciešama liekāka aktivitāte. Atzinīgi vērtē attīstītāju pievērsto uzmanību iekškvartāla attīstībai un pieejamībai. Kopumā atbalsta virzienu, lūdz noteikt kultūrvēsturiskās vērtības līmeni blakus esošajai ēkai Ģertrūdes ielā 127, kas var ietekmēt jaunbūves augstumu. Iesaka izvērtēt zemes gabala pārkārtošanas potenciālos ieguvumus. Zemes gabalu apvienošana ir atsevišķs process, kas tiks vērtēts arī NKMP, atbilstoši attiecīgajai procedūrai. 

A.Lapiņš lūdz izteikt viedokļus, citu viedokļu nav.

Jautājums izskatīts kā konsultatīvs, balsojums netiek veikts.


5.
Par Daugavas gātes pārbūves projektu;
Iesniedzējs: Reinis Liepiņš

A.Lapiņš aicina R.Liepiņu iepazīstināt klātesošos ar jautājumu.

R.Liepiņš prezentē jautājumu un skaidro aktuālo situāciju - ⅖ restaurācijas darbu ir jau noslēgušies, akceptēta norakumu izveide gar Daugavas gātes fasādi, RVC SAP jautājums skaņots četras reizes, pirmo reizi 2015. gadā. Skats no 20. gs. 30. gadiem, kā arī 20. gadu beigām. Iecerēts izveidot ievalku ar vēsturisko bruģējumu, piedāvāti dažādi ieseguma materiāli. 2020. g. projekts saskaņots, 2021. g. saskaņots RD PAD. Projekta ietvaros projektēts atvērums, kas ir galvenais vidi veidojošais elements.  Plānots panduss līdz bijušā 1. stāva atzīmei, kas iekļauj sienas daļas atvēršanu pagraba apskatei, tai skaitā piecas šaujamlūkas, divas izejas un 14. gs. mūri. Virsskats ar atvērumu un ielas tekstūrām.  2022. g. izsludināts iepirkums, 2023. g. noslēdzās ar uzvarētāju. Būtisks aspekts - caur diviem logiem pagrabā nodrošināta dūmu novadīšana, norakums šajā risinājumā uzlabotu situāciju. Norakums iekļauj evakuācijas durvis, pateicoties tā leņķim pagrabā iespīdētu dienasgaisma - jauns pienesums. 1971. būvdarbu laikā caur blakus ēkām Pils ielā tika izveidota siltumtrase, kas sniedzas līdz Poļu gātei, kas radītu sarežģījumus iepirkumā. Tika paredzēts izveidot pāļu rievsienu, pārcelt lietusūdens kanalizāciju, pabeigt trasējumu. Svarīgs moments projektā - lietusūdens kanalizācijas novade, lai mazinātu mitrumu, kas šobrīd krājas pagrabā. Viena no projekta būtiskām sastāvdaļām ir sarežģīta lietusūdens kanalizācijas sistēmas izveide no esošās lietusūdens akas, kas savāc ūdeni no pils laukuma un caur pazemes urbumu nogādā ūdeni Daugavā. Siltuma trasei un kanalizācijas sistēmai pēc Valsts nekustamo īpašumu aģentūras lūguma ir izstrādāta tāme, pēc kuras tika veidots iepirkums. Attēls ar 2021/2022. g. fasādes atsegumu no kastelas puses, šaujamlūkas ar pārsedzēm. Viendabīga norakuma izveide veidotu atbilstošu Rīgas pils kastelas tēlu. Galvenais iemesls šādam risinājumam ir mitruma novēršana - balstoties uz speciālistu viedokļiem, sienas atsegšana no abām pusēm un ilgstoša žāvēšana ir vienīgais veids veiksmīgai mitruma novēršanai. Skaidro, ka norakumu Eiropā ir daudz, piemēram, Doma baznīcā. Iepirkuma rezultātā viņš ir netīšām uzzinājis, ka paralēli turpat tiek virzīts citu arhitektu izstrādāts projekts ar citu BIS numuru - oktobrī/novembrī no Kultūras ministrijas puses virzīts plašā, publiskā kampaņā par ielas sakārtošanu. Jaunais projekts ir saskaņots arī NKMP, iecere tiek virzīta RD PAD. Arhitektu birojs kā sākotnējā projekta autori netika informēti par jauno projektu, kurš neietver norakumu, savukārt lietusūdens kanālizācija tiktu pārslēgta uz krastmalu. Projekts iekļautos sarkanajās līnijās un ir inženierbūve, līdz ar to nav jāsaskaņo instancēs. 
Sudraba arhitektūras aprēķinātā tāme ir 1300000. Šobrīd tiek paralēli virzīts projekts, neinformējot konkursa uzvarētājus. R.Liepiņš par šo jautājumu ir uzrakstījis vēstuli RD PAD, NKMP un kā konsultatīvu jautājumu RVC SAP. Šis ir būtisks lēmums, kas ietekmē tālāko Rīgas pils attīstību. Norakums būtu lielisks risinājums, kas iekļautos izveidotajā attīstības koncepcijā, tas tika ietverts arī Sudraba arhitektūras 2013. g. izstrādātajā konkursa darbā, kas ir vairākkārt skaņots RD PAD un RVC SAP. Mainītos ielas profils, tiktu nodrošināta piekļuve Nacionālā vēstures muzeja tālākās kārtas piegādes vārtiem, aklimatizācijas telpai viesizstādēm un muzeja ieejai no fortbastiona puses. Risinājums RVC SAP prezentēts 2015. g. bet tika izcelts no pirmās kārtas piebilžu par finansējuma trūkuma dēļ, tai pat laikā gūstot RVC SAP atbalstu. Bija vienošanās par atsevišķa projekta izstrādi. Nav saņemti nekādi komentāri no VNĪ, tikai ieteikumi par šo jautājumu publiski nerunāt. Uzsver, ka problēma ir nopietna, jo sevī iekļauj jautājumu par Vecrīgas reģenerāciju. Prezentācijas mērķis ir informēt par esošo situāciju, nezin, kā tālāk rīkoties, vēlas aktualizēt sākotnējo projektu.

A.Lapiņš pateicas par prezentāciju, vaicā, vai ūdens novades urbuma projekts ir realizēts, blakus esošajai Sāpju Dievmātes baznīcai ir arī ūdens novades problēmas. Vaicā, kam ir pieejama sīkāka informācija.

V.Brūzis vaicā, vai Rīgas pils atjaunošanas padome par to ir informēta, uz ko P.Ratas atbild, ka nē. Min, ka jautājumu šādā gadījumā būtu jāizskata Rīgas pils atjaunošanas padomei.

A.Ancāne skaidro, ka Rīgas pils atjaunošanas padomes sanāksmes parasti iniciē VNĪ. Precizē, ka kad pretrunīgais projekts tika saņemts, nebija indikāciju, ka tas varētu būt pretrunā ar sākotnējo projektu. NKMP nevienā brīdī nav piekritusi tam, ka sākotnējais projekts netiktu realizēts, protams, grūti paredzēt, cik gadu griezumā viss norisināsies. Jautājums saistīts saistās ar finansējuma lietām utml. Pēc informācijas saņemšanas un vēstules bijusi saruna ar VNĪ, mutiski tika pausts, ka ilgtermiņā neesot iemeslu nerealizēt sākotnējo projektu. Sekojoši nosūtīta vēstule no NKMP ar lūgumu izskaidrot situāciju detalizētāk, cer drīzumā saņemt atbildi. 

P.Ratas jautā, vai jaunais projekts būs šķērslis realizēt sākotnējo projektu, uz ko Liepiņš atbild apstiprinoši.

R.Liepiņš piebilst, ka ar jauno piedāvājumu ir neiespējami realizēt oriģinālo projektu, turklāt izmaksas abiem projektiem ir identiskas. Skaidro, ka ir neizdevīgi vairākkārt mainīt ielas segumu un veikt pretrunīgus būvdarbus. Rīgas pils kā nozīmīga arhitektūras pieminekļa attīstības vīzijā ietilpst pirmajā projektā paredzētais norakums, otrā projekta virzīšana nogriezīs iespēju to nākotnē izveidot.

V.Brūzis vaicā, kādā dziļumā paredzēts norakums, uz ko Liepiņš atbild, ka zemes sasalšanas robežās.

A.Ancāne uzskata, ka ja radikāli tiek mainīts risinājums, šādā būtiskā jautājumā ir nepieciešams Rīgas pils atjaunošanas padomes lēmums.

R.Liepiņš norāda, ka šādos būvdarbos ietilps arī labiekārtojuma izveide - bruģis, utt. Zem zemes tiek izveidots saslēgums. Nav pārliecības, ka jaunais piedāvājums atrisinās zemes mitruma iemeslu, jo gruntī ir mitrums, kas konstatēts jau 2015. gadā, šāds risinājums ir ļoti riskants. 

V.Brūzis vaicā, kāds ir ekspertu slēdziens, kas ir nepieciešamas, lai pamatoti pārtrauktu 2. piedāvājuma virzību. Aicina piesaistīt ekspertus, kas pierādītu atbilstošākā risinājuma lietderību.

P.Ratas akcentē, ka oriģinālais risinājums rada pilnīgi citu sajūtu, telpiskumu, piekļuvi pilij. Vaicā, kad nosrisinājās iepirkums, uz ko R.Liepiņš atbild, ka 2023. g. rudenī.

Noris diskusijas par inženiertīklu pārcelšanu un siltumtrases izvietojumu.

U.Bratuškins vaicā, vai Nacionālā vēstures muzeja ieejas un piegādes vārtu izveidi iespējams realizēt otrā projekta ietvaros, uz ko R.Liepiņš atbild noraidoši. U.Bratuškins uzsver, ka tas ir otrs faktors, kas pierāda pirmā projekta nepieciešamību.

A.Lapiņš aicina izteikt viedokļus par tālāko rīcību, mudina jautājumu izskatīt Rīgas pils atjaunošanas padomē vai tās pārstāvjus runāt RVC SAP sēdē.

P.Ratas piekrīt ierosinājumam, ka RVC SAP varētu lūgt izteikties Rīgas pils atjaunošanas padomi, kuras sastāvā ir arī Nacionālā vēstures muzeja pārstāvji — tieši viņus šis jautājums būtiski skar. Viņš norāda, ka situācija ir komplicēta un uzsver nepieciešamību piesaistīt plašāku ekspertu loku, lai iegūtu vispusīgu un profesionālu vērtējumu.

R.Liepiņš atbild, ka projekta izstrādē tika piesaistīti eksperti, piem. Pēteris Blūms, kurš atbalstījis attiecīgo risinājumu.

A.Lapiņš uzsver, ka nozīmīgi ir runāt par konsekvenci, nebūtu pareizi atkāpties no oriģinālās idejas īslaicīgu ieguvumu dēļ. Neproduktīvi ir risinājumi, kas traucē sākotnējās idejas realizāciju.

P.Ratas piekrīt, it īpaši ja finansiālā starpība ir neliela, J.Asaris papildina, ka tik īsā laika periodā nebija iespējams pēkšņi pieaugt izmaksām, kas attaisnotu jauna risinājuma veidošanu, jo vairāk, ja abu risinājumu izmaksas neatšķiras.

P.Ratas uzsver, ka jādomā ilgtermiņā.

Ancāne uzskata, ka ja objektīvu iemeslu dēļ paredzētas izmaiņas, atkāpes, vienmēr jābūt vismaz vēstulei, sarunai. Cer, ka VNĪ sniegs paskaidrojumu.

A.Lapiņš iesaka nosūtīt vēstuli VNĪ, kurā norādīt, ka jautājums ir izskatīts RVC SAP sēdē un lūgt tos izteikties klātienē. Aicina uzsvērt projekta konsekvenci un ievērot sākotnējo projektu, jo jaunais risinājums traucē sākotnējās idejas realizācijai.

A.Ancāne atgādina, ka NKMP vēstuli ir nosūtījuši un pēc atbildes saņemšanas no VNĪ informēs RVC SAP par vēstules saturu.



6.
[bookmark: _gjdgxs]Par konsultantu pieaicināšanas virzību RVC SAP sēdēs;
Iesniedzējs: Artūrs Lapiņš

A.Lapiņš vaicā, vai ir notikusi virzība konsultantu pieaicināšanā RVC SAP sēdēs, lūdz A.Ancāni izteikties par procesu. Uzdod jautājumu, vai J.Dambis ir gatavs piedalīties sēdēs kā eksperts.

A.Ancāne atbild, ka jānosūta vēstule, kuru sagatavos L. Zonne-Zumberga.

V.Brūzis piekrīt, ka rakstīts oficiāls aicinājums ir nepieciešams.

U.Bratuškins min, ka pirms Ziemassvētkiem saņēmis oficiālu elektroniski parakstītu vēstuli no L.Zonnes-Zumbergas ar aicinājumu piedalīties RVC SAP sēdēs.

A.Lapiņš pateicas par informāciju un klātesošo dalību sēdē.

